CELEX: 52017PC0119
Language: et
Date: 2017-02-28
Title: Ettepanek: NÕUKOGU OTSUS narkootiliste ainete komisjoni 60. istungjärgul Euroopa Liidu nimel võetava seisukoha kohta seoses ainete lisamisega narkootiliste ja psühhotroopsete ainete ebaseadusliku ringluse vastase ÜRO konventsiooni tabelis I esitatud ainete loetelusse

EUROOPA KOMISJON
            Brüssel,28.2.2017
            COM(2017) 119 final
            2017/0049(NLE)
            Ettepanek:
            NÕUKOGU OTSUS
            narkootiliste ainete komisjoni 60. istungjärgul Euroopa Liidu nimel võetava seisukoha kohta seoses ainete lisamisega narkootiliste ja psühhotroopsete ainete ebaseadusliku ringluse vastase ÜRO konventsiooni tabelis I esitatud ainete loetelusse 
            
               
         
         
            
               SELETUSKIRI
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               ÜRO narkootiliste ainete komisjon (CND) ajakohastab korrapäraselt ainete loetelu, mis on lisatud narkootiliste ja psühhotroopsete ainete ebaseadusliku ringluse vastasele Ühinenud Rahvaste Organisatsiooni konventsioonile (ÜRO 1988. aasta konventsioon), võttes aluseks soovitused, mida annab rahvusvaheline narkootikumide kontrolli komitee (INCB).
            
            
               Euroopa Liit on ÜRO 1988. aasta konventsiooni osaline küsimuste puhul, mida käsitletakse konventsiooni artiklis 12
                  1
               . Artiklis 12 käsitletakse aineid, mida sageli kasutatakse narkootiliste ja psühhotroopsete ainete ebaseaduslikuks valmistamiseks („narkootikumide lähteained“). 
            
            
               Narkootiliste ainete komisjon on ÜRO Majandus- ja Sotsiaalnõukogu (ECOSOC) komisjon, mille ülesanded ja volitused on sätestatud muu hulgas ÜRO 1988. aasta konventsioonis. Sellesse komisjoni kuulub 53 ECOSOCi valitud ÜRO liikmesriiki. Praegu on komisjoni hääleõiguslikud liikmed 12 ELi liikmesriiki
                  2
               . Liidul on narkootiliste ainete komisjonis vaatleja staatus. 
            
            
               Rahvusvaheline narkootikumide kontrolli komitee soovitas 1. veebruaril 2017 lisada ÜRO 1988. aasta konventsiooni tabelisse I kaks ainet, nimelt 4-anilino-N-fenetüülpiperidiini (ANPP) ja N-fenetüül-4-piperidooni (NPP).
            
            
               ÜRO 1988. aasta konventsiooni tabelite muutmine mõjutab otseselt liidu õiguse kohaldamisala narkootikumide lähteainete kontrolli valdkonnas, kuna ÜRO 1988. aasta konventsiooni tabelitesse lisatud ained tuleb inkorporeerida liidu õigusesse
                  3
               . Selle tagamiseks on komisjon volitatud vastu võtma delegeeritud õigusakte.
            
            
               Kui narkootiliste ainete komisjonil on vaja teha otsus ainete lisamise kohta, peaksid liikmesriigid selle komisjoni kohtumise ette valmistama, jõudes nõukogus ühisele seisukohale. Liidu vaatlejastaatuse piiratuse tõttu peaksid sellist seisukohta väljendama narkootiliste ainete komisjonis ühiselt liidu huvides tegutsevad liikmesriigid, kes on praegu kõnealuse komisjoni liikmed. Liit, kellel on narkootiliste ainete komisjonis üksnes vaatleja staatus, selles komisjonis ei hääleta.
            
            
               Seepärast teeb Euroopa Liidu Komisjon ettepaneku 13. kuni 17. märtsini 2017 Viinis toimuval narkootiliste ainete komisjoni 60. istungjärgul Euroopa Liidu nimel võetava seisukoha kohta seoses ainete lisamisega ÜRO 1988. aasta konventsiooni.
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               
                  Käesoleva ettepaneku õiguslik alus on Euroopa Liidu toimimise lepingu (ELi toimimise leping) artikkel 207 koostoimes artikli 218 lõikega 9.
               
               
                  Lähteainete lisamine nende ainetega kauplemise jälgimiseks kuulub ühise kaubanduspoliitika valdkonda ning ELi toimimise lepingu artikli 207 lõikes 3 on sätestatud, et kui ühe või mitme riigi või rahvusvahelise organisatsiooniga sõlmitavate lepingute üle on vaja pidada läbirääkimisi, kohaldatakse artikli 218 sätteid, kui käesoleva artikli erisätted ei näe ette teisiti.
               
            
            
               ELi toimimise lepingu artikli 218 lõiget 9 kohaldatakse olenemata sellest, kas liit on asjaomase asutuse liige või asjaomase lepingu osaline. Narkootiliste ainete komisjon on kõnealuse artikli tähenduses „lepingus sätestatud organ“, kuna tegemist on asutusega, kellele ÜRO 1988. aasta konventsiooniga on antud eriülesanded. 
            
            
               Ainete lisamist käsitlevad narkootiliste ainete komisjoni otsused on ELi toimimise lepingu artikli 218 lõike 9 tähenduses „õigusliku toimega aktid“. ÜRO 1988. aasta konventsiooni kohaselt on narkootiliste ainete komisjoni otsused siduvad, välja arvatud juhul, kui lepinguosaline on ettenähtud tähtaja jooksul esitanud otsuse ECOSOCile läbivaatamiseks
                  4
               . Kõnealuses küsimuses tehtavad ECOSOCi otsused on lõplikud. 
            
            
               
                  •
                        Subsidiaarsus
               
            
            
               Ei kohaldata.
            
            
               
                  •
                        Proportsionaalsus
               
            
         
         
            
               
                  Ettepanek on proportsionaalne ega lähe kaugemale sellest, mis on vajalik eesmärkide saavutamiseks, kuna selles käsitletakse liidus probleeme tekitavaid uusi narkootikumide lähteaineid.
               
            
            
               •Vahendi valik
            
            
               
                  Rahvusvahelises lepingus sätestatud organis liidu nimel võetavate seisukohtade kehtestamiseks on nõukogu otsuse kasutamist nõutud Euroopa Liidu toimimise lepingu artikli 218 lõikes 9.
               
            
            
               2017/0049 (NLE)
            
            
               Ettepanek:
            
            
               NÕUKOGU OTSUS
            
            
               narkootiliste ainete komisjoni 60. istungjärgul Euroopa Liidu nimel võetava seisukoha kohta seoses ainete lisamisega narkootiliste ja psühhotroopsete ainete ebaseadusliku ringluse vastase ÜRO konventsiooni tabelis I esitatud ainete loetelusse 
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, eriti selle artiklit 207 koostoimes artikli 218 lõikega 9,
            
            
               võttes arvesse Euroopa Komisjoni ettepanekut,
            
            
               ning arvestades järgmist:
            
            
               (1)Liit sõlmis narkootiliste ja psühhotroopsete ainete ebaseadusliku ringluse vastase Ühinenud Rahvaste Organisatsiooni 1988. aasta konventsiooni („konventsioon“) vastavalt nõukogu otsusele 90/611/EMÜ
                  5
                ja ühinemine jõustus 11. novembril 1990. 
            
            
               (2)Vastavalt konventsiooni artikli 12 lõigetele 2–7 võidakse lisada aineid konventsiooni tabelitesse, milles on loetletud narkootikumide lähteained.
            
            
               (3)Narkootiliste ainete komisjon peaks oma 13. kuni 17. märtsini 2017 Viinis toimuval 60. istungjärgul tegema otsused kahe uue aine lisamise kohta konventsiooni tabelisse I. 
            
            
               (4)Liidul on narkootiliste ainete komisjonis, kus 12 liikmesriiki on praegu hääleõigusega liikmed, vaatleja staatus. Kuna otsused uute ainete lisamise kohta konventsiooni tabelisse I kuuluvad liidu ainupädevuse valdkonda, on vajalik, et nõukogu volitaks liikmesriike väljendama liidu seisukohta ainete lisamise kohta konventsiooni tabelis I olevasse loetelusse.
            
            
               (5)
                     Vastavalt rahvusvahelise narkootikumide kontrolli komitee hinnangule kasutatakse kahte ainet, 4-anilino-N-fenetüülpiperidiini (ANPP) ja N-fenetüül-4-piperidooni (NPP), sageli fentanüüli ebaseaduslikuks valmistamiseks ning need on väga sobivad selleks, et valmistada fentanüüli ja tervet rida selle analooge, mis on tugevatoimelised sünteetilised opioidid. On tõendeid selle kohta, et fentanüüli ja selle analoogide ebaseadusliku ringluse maht ja ulatus kujutavad tõsist ohtu rahvatervisele või tekitavad sotsiaalseid probleeme, mis annab alust panna need ained rahvusvahelise kontrolli alla.
            
            
               (6)
                     Sellele vastavalt soovitas 1. veebruaril 2017 rahvusvaheline narkootikumide kontrolli komitee narkootiliste ainete komisjonil lisada ANPP ja NPP konventsiooni tabelisse I.
            
            
            
            
               (7)
                     Ebaseaduslikult valmistatud fentanüül ja selle analoogid on teatavates liikmesriikides põhjustanud olulisi rahvatervise ja sotsiaalseid probleeme. 
            
         
         
            
               (8)Seepärast peaksid liidu liikmesriigid võtma narkootiliste ainete komisjonis seisukoha, et ANPP ja NPP tuleb lisada konventsiooni tabelisse I,
            
            
            
               ON VASTU VÕTNUD KÄESOLEVA OTSUSE: 
            
            
               Artikkel 1
            
            
               Seisukoht, mille liidu nimel võtavad liikmesriigid narkootiliste ainete komisjoni 60. istungjärgul 13. kuni 17. märtsini 2017, on järgmine:
            
            
               4-anilino-N-fenetüülpiperidiin ja N-fenetüül-4-piperidoon tuleb kanda konventsiooni tabelisse I.
            
            
               Kõnealust seisukohta väljendavad ühiselt tegutsedes liikmesriigid, kes on narkootiliste ainete komisjoni liikmed.
            
            
               Artikkel 2 
            
            
               Käesolev otsus on adresseeritud liikmesriikidele. 
            
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  Nõukogu 22. oktoobri 1990. aasta otsus, millega Euroopa Majandusühenduse nimel sõlmitakse narkootiliste ja psühhotroopsete ainete ebaseadusliku ringluse vastane Ühinenud Rahvaste Organisatsiooni [1988. aasta] konventsioon
               
               
                  
                     (2)
                  Austria, Belgia, Horvaatia, Tšehhi Vabariik, Prantsusmaa, Saksamaa, Ungari, Itaalia, Madalmaad, Slovakkia, Hispaania, Ühendkuningriik.
               
               
                  
                     (3)
                  Nõukogu 22. detsembri 2004. aasta määrus (EÜ) nr 111/2005, millega kehtestatakse ühenduse ja kolmandate riikide vahelise narkootikumide lähteainetega kauplemise järelevalve eeskirjad (ELT L 22, 26.1.2005, lk 1), ning Euroopa Parlamendi ja nõukogu 11. veebruari 2004. aasta määrus (EÜ) nr 273/2004 narkootikumide lähteainete kohta (ELT L 47, 18.2.2004, lk 1).
               
               
                  
                     (4)
                  ÜRO 1988. aasta konventsiooni artikli 12 lõige 7.
               
               
                  
                     (5)
                  Nõukogu 22. oktoobri 1990. aasta otsus, millega Euroopa Majandusühenduse nimel sõlmitakse narkootiliste ja psühhotroopsete ainete ebaseadusliku ringluse vastane Ühinenud Rahvaste Organisatsiooni konventsioon (EÜT L 326, 24.11.1990, lk 56).